b'\n_START_ARTICLE_\nRicard Salvat i Ferr\xc3\xa9\n_START_SECTION_\nBiografia\n_START_PARAGRAPH_\nVa n\xc3\xa9ixer el 17 d\'agost de 1934 a la ciutat de Tortosa, poblaci\xc3\xb3 situada a la comarca del Baix Ebre. Va estudiar filosofia a la Universitat de Barcelona, esdevenint professor ajudant a la seva llicenciatura. Abandon\xc3\xa0 aquest centre en solidaritat a l\'expulsi\xc3\xb3 de Jos\xc3\xa9 Luis L\xc3\xb3pez Aranguren, retornant-hi tres anys despr\xc3\xa9s._NEWLINE_Entre 1977 i 1986 fou director del desaparegut Festival Internacional de Teatre de Sitges, esdevenint aquell any catedr\xc3\xa0tic d\'arts esc\xc3\xa8niques a la Universitat de Barcelona. Tamb\xc3\xa9 va dirigir el Festival Internacional de Teatre de Tortosa - EntreCultures celebrat els anys 2004, 2005 i 2006. Fou membre numerari de la Reial Acad\xc3\xa8mia Catalana de Belles Arts de Sant Jordi des del 2003._NEWLINE_Mor\xc3\xad el 24 de mar\xc3\xa7 de 2009 a Barcelona (Barcelon\xc3\xa8s) a l\'edat de 74 anys.\n_START_SECTION_\nCarrera professional\n_START_PARAGRAPH_\nEs va interessar pel m\xc3\xb3n del teatre a la universitat, on es relacion\xc3\xa0 amb Feliu Formosa, Salvador Giner o Josep Maria Carandell, amb el qual l\'un\xc3\xad l\'inter\xc3\xa8s per realitzar teatre en catal\xc3\xa0. Iniciat en l\'escriptura, l\'any 1959 va guanyar la darrera convocat\xc3\xb2ria del Premi Joanot Martorell amb la seva obra Animals destructors de lleis. L\'any seg\xc3\xbcent fund\xc3\xa0, juntament amb Maria Aur\xc3\xa8lia Capmany l\'Escola d\'Art Dram\xc3\xa0tic Adri\xc3\xa0 Gual, i el 1975 l\'Escola d\'Estudis Art\xc3\xadstics de l\'Hospitalet de Llobregat._NEWLINE_L\'any 1965 va estrenar al Teatre Romea la seva obra Ronda de mort a Sinera sobre textos de Salvador Espriu, considerada una pe\xc3\xa7a fonamental en el teatre contemporani catal\xc3\xa0 i que convert\xc3\xad Espriu en l\'anomenada "veu del poble". Aix\xc3\xad mateix ha dut al teatre gran nombre d\'obres d\'altres autors, entre ells Solitud de V\xc3\xadctor Catal\xc3\xa0, Yerma de Federico Garc\xc3\xada Lorca, El adefesio de Rafael Alberti, La bona persona de Sezu\xc3\xa1n de Bertolt Brecht, La filla del mar d\'\xc3\x80ngel Guimer\xc3\xa0, El embrujado de Ram\xc3\xb3n Mar\xc3\xada del Valle-Incl\xc3\xa1n, Les bacants d\'Eur\xc3\xadpides o L\'amansiment de la fera de William Shakespeare._NEWLINE_L\'any 1996 fou guardonat amb la Creu de Sant Jordi i el 1999 amb el Premi Nacional de Teatre, ambd\xc3\xb3s guardons concedits per la Generalitat de Catalunya._NEWLINE_Des del 2000 al 2005 va ser col\xc2\xb7laborador del programa La Rep\xc3\xbablica amb Joan Barril a COM R\xc3\xa0dio._NEWLINE_Va ser professor de la Universitat Rovira i Virgili de Tarragona, durant el curs 2001-2002 i 2002-03 en la Llicenciatura d\'Hist\xc3\xb2ria de l\'Art, impartint l\'assignatura "Teoria de l\'Art" i en la Llicenciatura d\'Hist\xc3\xb2ria amb l\'assignatura optativa "Introducci\xc3\xb3 al teatre"_NEWLINE_Des del 5 de setembre fins al 19 d\'octubre del 2008 va dirigir Un dia. Mirall trencat, la seva darrera obra teatral, al Teatre Borr\xc3\xa0s de Barcelona. Va ser un muntatge basat en l\'obra de Merc\xc3\xa8 Rodoreda i Gurgu\xc3\xad i representat l\'any del centenari del naixement de la novel\xc2\xb7lista.\n_START_SECTION_\nPremis i reconeixements\n_START_PARAGRAPH_\nEn la seva faceta d\'escriptor destaca el Premi Joanot Martorell el 1959, per la seva obra Animals destructors de lleis. Entre els molts reconeixements que va rebre destaquen la Premi Creu de Sant Jordi (1996), el Premi Nacional de Teatre (1999) i la Medalla d\'Or al M\xc3\xa8rit Art\xc3\xadstic de l\'Ajuntament de Barcelona (2003).'